text: Guanyem Sitges acorda entrar al Govern - L'Eco de Sitges
  Actualitat Eleccions 26M
  Per primer cop, regidors cupaires assumiran responsabilitats de Govern
  L'assemblea de Guanyem, celebrada aquest vespre
  EL'assemblea de Guanyem Sitges ha aprovat aquest vespre incorporar-se al nou Govern que sortirà de la investidura de dissabte vinent, junt amb Esquerra Republicana de Catalunya (ERC) i Sitges Grup Independent (SGI). Per primer cop, regidors de la CUP assumiran responsabilitats de Govern a l'Ajuntament de Sitges. L'aprovació de la militància de Guanyem (confluència integrada per la CUP, Sitges en Comú i MES) s'ha fet sense cap vot en contra i només algunes abstencions.
  L'assemblea era el pas necessari i imprescindible de Guanyem –una formació que pren les decisions de manera col·lectiva– per acceptar l'acord. Amb tot, el que es respirava aquests dies era que hi hauria una àmplia majoria a sumar-se al Govern.
  La trobada ha estat més llarga del previst (més de dues hores) i ha començat amb una exposició de les reunions dels darrers dies per part dels dos regidors de la formació, Xavier Salmerón i Júlia Vigó (que arribaven de recollir les actes a l'Ajuntament i assajar el debat d'investidura). En aquestes reunions amb altres partits també han participat els dos ex-regidors socialistes Marc Macià i Ricard Vicente, coneixedors de la maquinària municipal. Amb ERC, la delegació de Guanyem es va reunir dimarts a la nit i ahir ho van fer amb els quatre regidors d'Esquerra i els dos d'SGI per tancar l'acord que han sotmès avui a votació i del qual en parlarà l'edició de paper de L'Eco de demà.
  També ahir a la nit, l'assemblea d'ERC va aprovar per unanimitat l'acord de govern amb SGI i Guanyem Sitges.
  Podeu trobar l'edició en paper de L'Eco als punts de venda o adquirir la versió digital a la plataforma iQuiosc.